O‘zbekiston Respublikasi Oliy Majlisi Qonunchilik palatasi va Senatining qoʻshma majlisi toʻgʻrisida axborot

08.09.2016
2016 yil 8-sentabr kuni Toshkent shahrida O‘zbekiston Respublikasi Oliy Majlisi Qonunchilik palatasi deputatlari va Senati a’zolari, taklif etilgan Vazirlar Mahkamasi a’zolari, vazirliklar va idoralar rahbarlari, boshqa tashkilotlarning, ommaviy axborot vositalarining vakillari ishtirokida O‘zbekiston Respublikasi Oliy Majlisi Qonunchilik palatasi va Senatining qoʻshma majlisi boʻlib oʻtdi.
Majlis avvalida yigʻilish ishtirokchilari O‘zbekiston Respublikasining Birinchi Prezidenti Islom Abdugʻaniyevich Karimov xotirasini yod etib, hurmat bajo keltirdi.
O‘zbekiston Respublikasi Oliy Majlisi palatalarining qoʻshma majlisida “O‘zbekiston Respublikasi Prezidentining vazifa va vakolatlarini bajarishni vaqtincha yuklash toʻgʻrisida”gi masala koʻrib chiqildi.
Qoʻshma majlis davomida O‘zbekiston Respublikasi Oliy Majlisi Senati Raisi N.T.Yoʻldoshev O‘zbekiston Respublikasi Bosh vaziri Sh.M.Mirziyoyevning davlat hokimiyati va boshqaruvi organlarida rahbarlik lavozimlaridagi koʻp yillik tajribasini, aholi oʻrtasidagi hurmat-e’tiborini inobatga olgan holda, O‘zbekiston Respublikasi Prezidenti vazifa va vakolatlarini bajarishni uning zimmasiga vaqtincha yuklash maqsadga muvofiqligi toʻgʻrisidagi taklif bilan murojaat qildi.
O‘zbekiston Respublikasi Oliy Majlisi Senati Raisi N.T.Yoʻldoshevning mazkur taklifi O‘zbekiston Respublikasi Oliy Majlisi Senati Kengashi tomonidan ma’qullanganligi ma’lumot uchun qabul qilindi.
Siyosiy partiyalar fraksiyalari rahbarlari, deputatlar va senatorlar hozirgi sharoitda barqarorlikni saqlash, jamoat xavfsizligini va huquq-tartibotni ta’minlash, mamlakatni rivojlantirishning eng muhim siyosiy va ijtimoiy-iqtisodiy masalalarini samarali hal etish zarurligini e’tiborga olib, O‘zbekiston Respublikasi Oliy Majlisi Senati Raisi N.T.Yoʻldoshevning taklifini qoʻllab-quvvatladilar.
O‘zbekiston Respublikasi Oliy Majlisining Qonunchilik palatasi va Senati O‘zbekiston Respublikasi Prezidentining vazifa va vakolatlarini bajarishni O‘zbekiston Respublikasi Bosh vaziri Sh.M.Mirziyoyev zimmasiga vaqtincha yuklash toʻgʻrisida qoʻshma qaror qabul qildi.
O‘zbekiston Respublikasi Markaziy saylov komissiyasiga «O‘zbekiston Respublikasi Prezidenti saylovi toʻgʻrisida»gi Qonunga toʻliq muvofiq holda O‘zbekiston Respublikasi Prezidenti saylovi oʻtkazilishini tashkil etish tavsiya qilindi.
O‘zbekiston Respublikasi Oliy Majlisi palatalarining qoʻshma majlisi shu bilan oʻz ishini yakunladi.
O‘zbekiston Respublikasi
Oliy Majlisi Qonunchilik palatasi
va Senatining axborot xizmatlari